Miljoonien soitto
Yli Neuvostomaan
 kumu mahtava käy,
 kumu kuuluvi jokaiseen loukkoon
 Kylät, töllit
 ja kishlakit kirgiisien,
 arokansat ja asukkaat tunturien
 se tempaavi yhteiseen joukkoon.

 Yli Neuvostomaan
 teräslaulu jo soi,
 jää unholaan elämä nurja.
 Yhteistalot ja kommuunit
 nousemaan saa,
 kollektiivina kohta on koko tää maa,
 tämä Venäjä »köyhä ja kurja».

 Yli Neuvostomaan,
 yli laajan maan
 pois kitketään pääoman juuret.
 Tasa-arvo
 ja veljeys raatajien
 se koittaa, kun päässeet on taistelujen
 kautta todeksi aatteet suuret.

 Tämä mahtava työ
 kautta maailman soi,
 soi hymninä uuden koiton.
 Vihamieshän viimeiset voimansa saa,
 yhä hurjemmin esille ponnistaa –
 se toivoo saavansa voiton.

 Oi, tyhmyrit!
 Onnistu aikeet ei nuo,
 sillä nousevi työläisluokka.
 Sillä voimaa ja tarmoa
 kylliksi lie,
 joka varmasti teidätkin hautahan vie.
 Niin on raskas raatajain kuokka!

1930

Matti Husu